[pic] | EURÓPAI BIZOTTSÁG |

Brüsszel, 2010.6.7.

COM(2010)293 végleges

2010/0161 (NLE)

Javaslat:

A TANÁCS VÉGREHAJTÁSI HATÁROZATA

Lengyelországnak a közös hozzáadottértékadó-rendszerről szóló 2006/112/EK tanácsi irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésére történő felhatalmazásáról

INDOKOLÁS

A JAVASLAT HÁTTERE

A közös hozzáadottértékadó-rendszerről szóló, 2006. november 28-i 2006/112/EK tanácsi irányelv[1] (a továbbiakban: héa-irányelv) 395. cikke értelmében a Tanács a Bizottság javaslata alapján egyhangúlag eljárva bármelyik tagállamot felhatalmazhatja arra, hogy az említett irányelvben foglaltaktól eltérő különös intézkedéseket alkalmazzon a hozzáadottérték-adó (héa) beszedésének egyszerűsítésére vagy egyes adócsalások és -kikerülések megelőzésére.

A Bizottság Főtitkárságán 2009. november 16-án iktatott levelében a Lengyel Köztársaság kérelmezte, hogy a héa-irányelv 26. cikke (1) bekezdésének a) pontjától és 168. cikkétől eltérő intézkedést vezethessen be.

A héa-irányelv 395. cikke (2) bekezdésének megfelelően a Bizottság 2009. december 14-én kelt levelében tájékoztatta a többi tagállamot a Lengyel Köztársaság kéréséről. A Bizottság 2009. december 17-én kelt levelében értesítette a Lengyel Köztársaságot arról, hogy birtokában van a kérelem alábbiak szerinti elbírálásához szükséges valamennyi információnak.

A Lengyel Köztársaság vállalkozásainak nagy többsége, több mint 95%-a mikrovállalkozás, amelyek közül sok családi tulajdonban van, így a birtokukban lévő vagy általuk lízingelt személygépkocsikat gyakran használják üzleti és magáncélokra egyaránt. A nagyobb vállalatok személyzetüket gyakran nem pénzügyi jellegű juttatásokban is részesítik, például vállalati gépjárművet biztosítanak, amely egyaránt használható üzleti és magáncélokra is. Vagyis a vállalatok tulajdonát képező személygépkocsik nagy többségét üzleti és magáncélokra is használják. A héa-irányelv 26. cikke (1) bekezdésének a) pontja értelmében a gépjárművet magáncélra használó vállalkozásnak jelenleg el kell számolnia az áthárított adóval magáncélú használat esetén.

Mivel egyes gépjárművek kialakítása lehetővé teszi mind üzleti, mind pedig magáncélú használatukat, a lengyel hatóságok szerint nehéz pontosan megállapítani, hogy az adóalany mennyit használja azokat magáncélra. Ez a helyzet nemcsak az adóalanyokra, de az adóhatóságokra is vonatkozik, amelyeknek a magáncélú felhasználás mértékét kell ellenőrizniük.

E nehézségek leküzdése és a hozzáadottértékadó-rendszer alkalmazásának egyszerűsítése céljából a Lengyel Köztársaság eltérést kér bizonyos gépjárművek magáncélú felhasználásának megadóztatásáról való lemondás és az előzetesen felszámított adó levonásának 60%-ra történő korlátozása tekintetében e gépjárművek megvásárlása vagy bérlése esetén. Ez a százalék a lengyel hatóságok becslésének eredménye annak az átlagos időaránynak a tekintetében, amikor e gépjárműtípusok üzleti célból kerülnek felhasználásra.

A levonás maximális összege 6 000 PLN lehet. Ez az adat a szokványos gépjármű ára (55.000 PLN) alapján került kiszámításra, abból a célból, hogy megelőzhető legyen a túlzott mértékű adólevonás a luxusgépjárművek esetében, amelyeknél nagyobb a magáncélra történő használat valószínűsége.

Az ezen intézkedés által érintett gépjárművek maximális teherbírása több mint 500 kg és maximális össztömege 3,5 tonna. Ez alól kivételt képeznek azok a gépjárművek, amelyeket kizárólag üzleti célú tevékenységre szántak, pontosabban ezek lehetnek: újraértékesítés vagy bérlés céljából megvásárolt gépjárművek; elvileg áruszállításra szánt járművek; különleges rendeltetésű járművek (pl. közúti segélyszolgálatok gépjárművei, rakodógépek és halottszállító kocsik); valamint a sofőrrel együtt legalább 10 fő szállítására alkalmas gépjárművek. E megkülönböztetés célja az intézkedés alkalmazásának azon gépjárművekre történő korlátozása, amelyek mind üzleti, mind pedig magáncélra is felhasználhatóak.

KONZULTÁCIÓ AZ ÉRDEKELTEKKEL; HATÁSVIZSGÁLAT

Konzultációra vagy külső szakértők bevonására nem volt szükség.

A JAVASLAT JOGI ELEMEI

A határozat feljogosítja Lengyelországot arra, hogy különös intézkedést vezessen be a héa-irányelv 26. és 168. cikkétől eltérve a bizonyos gépjárművek vásárlása, beszerzése, behozatala, bérlése vagy lízingje során keletkezett héa levonásának tekintetében.

E határozat alapja a héa-irányelv 395. cikke.

A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet.

Az időbeli hatályt és az alkalmazási kört érintő szigorú korlátozásra tekintettel a különös intézkedés a kitűzött céllal arányosnak tűnik.

A héa-irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. A Tanács határozata az egyetlen megfelelő eszköz, mivel címzettje egy adott tagállam is lehet.

KÖLTSÉGVETÉSI VONZATOK

A javaslatnak nincsenek az uniós költségvetést érintő negatív vonzatai.

OPCIONÁLIS ELEMEK

A javaslat megszüntetésre vonatkozó rendelkezést tartalmaz.

2010/0161 (NLE)

Javaslat:

A TANÁCS VÉGREHAJTÁSI HATÁROZATA

Lengyelországnak a közös hozzáadottértékadó-rendszerről szóló 2006/112/EK tanácsi irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésére történő felhatalmazásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[2] és különösen annak 395. cikke (1) bekezdésére,

tekintettel az Európai Bizottság javaslatára,

mivel:

1. A Bizottság Főtitkárságán 2009. november 16-án iktatott levelében Lengyelország kérelmezte egy olyan különös intézkedés bevezetésének engedélyezését, amely eltérést biztosít a 2006/112/EK irányelvben az előzetesen felszámított adó levonásának jogára vonatkozóan meghatározott rendelkezésektől.

2. A Bizottság 2009. december 14-i dátummal keltezett levelében tájékoztatta a többi tagállamot Lengyelország kérelméről. A Bizottság 2009. december 17-én kelt levelében értesítette Lengyelországot arról, hogy birtokában van a kérelem elbírálásához szükséges valamennyi információnak.

3. Kialakításuknál fogva egyes gépjárművek egyaránt alkalmasak magán- és üzleti célok kiszolgálására. Amennyiben egy adóalany magáncélra kíván használni egy gépjárművet, amelynek tekintetében az előzetesen felszámított hozzáadottérték-adó a vásárlás során teljes mértékben vagy részben levonásra került, el kell számolnia az áthárított adóval arra a felhasználásra vonatkozóan. Az adóalany számára azonban épp olyan nehéz teljes pontossággal meghatározni a magáncélú felhasználást, mint az adóhatóságok számára azt ellenőrizni.

4. A hozzáadottérték-adó (héa) beszedési folyamatának egyszerűsítése érdekében ezért Lengyelország eltérést kér a bizonyos gépjárművek vásárlása, beszerzése, behozatala, bérlése vagy lízingje során keletkezett héa levonásának tekintetében a magán- és üzleti célra egyaránt használt gépjárművek vásárlásakor érvényesíthető adólevonás jogának legfeljebb 60%-ra történő korlátozása érdekében. Következésképp az adóalanynak már nem kell elszámolnia az áthárított hozzáadottérték-adóval a gépjármű magáncélú felhasználásának tekintetében.

5. A különös intézkedés kizárólag a több mint 500 kg maximális teherbírású és 3,5 tonna maximális össztömegű gépjárművekre, valamint a 6 000 PLN összeget meg nem haladó héa-levonásra vonatkozik. A héa-levonás maximális összegének meghatározása a magáncélra nagyobb valószínűséggel használt luxusgépjárművek vásárlása vagy bérlése során felmerült nagy összegű héa-levonást szándékozza megelőzni. A különleges rendeltetésű gépjárművekre – például a közúti segélyszolgálatok gépjárműveire, a halottszállító kocsikra és a rakodógépekre –, valamint az újraértékesítésre vagy bérlésre szánt gépjárművekre nem indokolt kiterjeszteni az eltérés hatályát.

6. Az engedély érvényessége korlátozott időtartamra szól; 2013. december 31-én jár le. A fenti időpontig szerzett tapasztalatok fényében készíthető felmérés annak értékelésére, hogy indokolt-e még az eltérés.

7. Az eltérés nem gyakorol káros hatást az Unió hozzáadottérték-adóból származó saját forrásaira,

ELFOGADTA EZT A HATÁROZATOT:

1. cikk

A 2006/112/EK irányelv 168. cikkétől eltérve Lengyelország felhatalmazást kap arra, hogy 60%-ra és legfeljebb 6 000 PLN összegre korlátozza a gépjárművek vásárlása, beszerzése, behozatala, bérlése vagy lízingje során keletkezett héa levonásának jogát.

E korlátozás kizárólag azokra a gépjárművekre vonatkozik, amelyek megengedett maximális szállítási kapacitása több mint 500 kg és maximális össztömege 3,5 tonna.

2. cikk

Az 1. cikk nem vonatkozik az alábbi gépjármű-kategóriákra:

8. újraértékesítés, bérlés vagy lízing céljából vásárolt gépjárművek;

9. áruszállító járművek;

10. különleges rendeltetésű gépjárművek;

11. valamint a sofőrrel együtt legalább 10 fő szállítására alkalmas gépjárművek.

3. cikk

A 2006/112/EK irányelv 26. cikke (1) bekezdésének a) pontjától eltérve Lengyelország felhatalmazást kap arra, hogy ne tekintse szolgáltatásnyújtásként annak a gépjárműnek az adóalany saját, illetve alkalmazottai szükségleteinek kielégítésére, vagy általában vállalkozásidegen célokra történő felhasználását, amelyre az e határozat 1. cikkében említett korlátozás vonatkozik.

4. cikk

Ez a határozat 2013. december 31-én hatályát veszti.

5. cikk

Ennek a határozatnak a Lengyel Köztársaság a címzettje.

Kelt Brüsszelben, …-án/-én.

a Tanács részéről

az elnök

[1] HL L 347., 2006.12.11., 1. o.

[2] HL L 347., 2006.12.11., 1. o.